
Uznesenie Okresný súd Prievidza vo veci starostlivosti o maloleté dieťa: A. B., nar. XX.X.XXXX, štátny občan Ukrajiny, toho času bytom C. D. XXX/X, E., v konaní zast. kolíznym opatrovníkom Úradom práce, sociálnych vecí a rodiny - OSV, dieťa rodičov matka: F. F. B., nar. X.X.XXXX, bytom G. H. XX, H., I. J., Ukrajina, štátna občianka Ukrajiny a otca: K. L. B., nar. XX.X.XXXX, štátny občan Ukrajiny, G. H. XX, H., I. J., Ukrajina, o návrhu navrhovateľa: K. B., nar. XX.X.XXXX, C. D. XXX/X, E., štátny občan Ukrajiny, o nariadenie neodkladného opatrenia, takto rozhodol: I. N a r i a ď u j e neodkladné opatrenie, ktorým u s t a n o v u j e maloletému: A. B., nar. XX.X.XXXX, štátny občan Ukrajiny, toho času bytom C. D. XXX/X, E., o p a t r o v n í k a v osobe navrhovateľa: K. B., nar. XX.X.XXXX, C. D. XXX/X, E., štátny občan Ukrajiny. II. Opatrovník je o p r á v n e n ý a p o v i n n ý vykonávať osobnú starostlivosť o maloletého, maloleté dieťa zastupovať v konaní o poskytnutie dočasného útočiska, pred orgánmi štátnej správy a miestnej samosprávy, súdmi a inými inštitúciami v rámci Slovenskej republiky, v súvislosti s poskytovaním zdravotnej starostlivosti na území Slovenskej republiky, v súvislosti s riešením školskej dochádzky na území Slovenskej republiky a spravovať jeho majetok. Opatrovník je povinný vykonávať svoju funkciu v záujme maloletého dieťaťa. III. Výkon neodkladného opatrenia n e n a r i a ď u j e . IV. Vo zvyšnej časti návrh na nariadenie neodkladného opatrenia z a m i e t a. V. Žiaden z účastníkov nemá právo na náhradu trov konania. odôvodnenie: 1. Dňa 25.8.2025 podal navrhovateľ návrh na nariadenie neodkladného opatrenia zverenie maloletého do dočasnej starostlivosti a ustanovenie opatrovníka, v ktorom uviedol, že maloletý prišiel do Prievidze 9.8.2025, bude navštevovať strednú školu a trénovať hokej. Pre vybavovanie vecí týkajúcich sa maloletého potrebuje mu vybaviť potvrdenie o udelení tolerovaného pobytu a rozhodnutie súdu o ustanovení opatrovníka, nakoľko mu potrebuje zabezpečiť zdravotnú starostlivosť a iné osobné záležitosti. Jeho rodičia nemajú možnosť vycestovať kvôli vojne na Ukrajine. K návrhu priložil preklad súhlasu rodičov maloletého s vycestovaním a poskytovaním starostlivosti, preklad rodného listu maloletého a fotokópiu pasu maloletého. 2. Zo správy ÚPSVaR Prievidza doručenej súdu dňa 28.8.2025 vyplýva, že úrad o maloletom nemal žiadnu vedomosť, ani nedisponuje informáciami o jeho predchádzajúcom živote na Ukrajine. Dňa 26.8.2025 terénnou sociálnou prácou vykonanou v domácnosti maloletého zistili, že maloletý býva u navrhovateľa s manželkou v dvojizbovom byte na adrese C. D. X/X, E., ktorí majú manželia v osobnom vlastníctve. Domácnosť je zariadená primerane, potrebám rodiny, funkčným a moderným
nábytkom. Maloletý má v ich domácnosti spoločnú detskú izbu, samostatné lôžko a vytvorený priestor pre uspokojovanie svojich potrieb. Dňa 27.8.2025 sa na úrad dostavil navrhovateľ a uviedol, že dňa 9.8.2025 prišiel za súhlasného stanoviska rodičov maloletý do Prievidze, kde mu on umožní bývať v jeho domácnosti. Nakoľko vojnový konflikt na Ukrajine naďalej pokračuje a rodičia maloletého nemôžu prísť za svojím synom, počas pobytu maloletého na území Slovenska mu má záujem naďalej zabezpečovať osobnú starostlivosť, starať sa o jeho potreby a vybavovať potrebné úradné záležitosti, pokiaľ sa situácia na Ukrajine neupokojí. Aktuálne potrebuje maloletému urgentne vybaviť potvrdenie o dočasnom útočisku, pre vybavenie ktorého potrebuje byť ustanovený za opatrovníka maloletému. Bude ho zastupovať v konaní o poskytnutie dočasného útočiska, pred orgánmi štátnej správy a miestnej samosprávy, súdmi a inými inštitúciami v rámci Slovenskej republiky, v súvislosti s poskytovaním zdravotnej starostlivosti na území Slovenskej republiky, v súvislosti s riešením školskej dochádzky na území Slovenskej republiky a spravovať jeho majetok, a to až do času, kým rodičia maloletého nebudú schopní tieto úkony na území Slovenskej republiky vykonávať za maloletého, predbežne od 1.8.2025 do 11.8.2026. S maloletým bol vykonaný pohovor za prítomnosti navrhovateľa, ktorého prítomnosť si maloletý vyžadoval, nakoľko mu tlmočil. Bol informovaný o prebiehajúcom konaní a dôsledkoch z neho vyplývajúcich. Maloletý prejavil záujem o vykonanie pohovoru. Maloletý prejavil záujem zostať na Slovensku v domácnosti s rodinným priateľom a jeho ženou, je mu tam dobre, je spokojný a má záujem s ním bývať, má s nimi dobrý vzťah. Súhlasí s tým, aby mu navrhovateľ zabezpečoval starostlivosť počas pobytu na Slovensku. Ďalej uviedol, že na Ukrajine študoval na základnej škole, ukončil 9. ročník. Aktuálne má záujem študovať na Slovensku, v septembri 2025 nastúpi na Obchodnú akadémiu v Prievidzi, do 1. ročníka. Má záujem na Slovensku sa venovať aj športu, hokeju. Po vybavení potrebných dokladov bude prijatý do hokejového klubu. Na Slovensku sa cíti dobre a bezpečne. Súhlasí s tým, aby bol navrhovateľ opatrovníkom pri vybavovaní osobných záležitostí. S rodičmi je v pravidelnom kontakte prostredníctvom sociálnych sietí, na Ukrajine má súrodencov, sestru 8 ročnú a brata 5 ročného. Prešetrením aktuálnych pomerov bolo zistené, že maloletý má v domácnosti navrhovateľa vytvorené vhodné podmienky pre uspokojovanie svojich potrieb. Úrad je toho názoru, že nakoľko sa maloletý, ktorý je ukrajinskej národnosti nachádza na území Slovenskej republiky bez zákonného zástupcu (rodiča) je potrebné ho na nevyhnutný čas dočasne zveriť do starostlivosti inej fyzickej osoby a zároveň mu ustanoviť opatrovníka, ktorý ho bude zastupovať v konaní o poskytnutie dočasného útočiska, pred orgánmi štátnej správy a miestnej samosprávy, súdmi a inými inštitúciami v rámci Slovenskej republiky, v súvislosti s poskytovaním zdravotnej starostlivosti na území Slovenskej republiky, v súvislosti s riešením školskej dochádzky na území Slovenskej republiky a spravovať jeho majetok, a to až do času, kým rodičia maloletého budú schopní tieto úkony na území Slovenskej republiky vykonávať za maloletého. 3. Podľa článku 6 Dohovoru o právomoci, rozhodnom práve, uznávaní a výkone a spolupráci v oblasti rodičovských práv a povinností a opatrení na ochranu dieťaťa uzatvoreného dňa 19.10.1996, právomoc rozhodovať v rozsahu článku 5 ods. 1 o utečeneckých deťoch a deťoch, ktoré sa dostali do cudziny v dôsledku nepokojov v ich domovskom štáte, majú orgány zmluvného štátu, na ktorého území sa deti nachádzajú v dôsledku premiestnenia. 4. Podľa článku 15 ods. 1 Dohovoru o právomoci, rozhodnom práve, uznávaní a výkone a spolupráci v oblasti rodičovských práv a povinností a opatrení na ochranu dieťaťa uzatvoreného dňa 19.10.1996, pri výkone právomoci podľa ustanovení kapitoly II použijú orgány zmluvných štátov právo svojho štátu. 5. Podľa § 2 ods. 1 Civilného mimosporového poriadku (ďalej len „CMP“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 6. Podľa § 324 ods. 1 Civilného sporového poriadku (ďalej len „CSP“) pred začatím konania, počas konania a po jeho skončení súd môže na návrh nariadiť neodkladné opatrenie. 7. Podľa § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 8. Podľa § 328 ods. 1 CSP ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 9. Podľa § 329 ods. 1 veta prvá CSP súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania.
10. Podľa § 367 ods. 1 CMP neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti. 11. Podľa § 330 ods. 1 CSP súd môže určiť, že neodkladné opatrenie bude trvať len po určený čas. 12. Podľa § 60 ods. 1 zákona č. 36/2005 Z. z. o rodine okrem prípadov podľa § 39 ods. 3 a § 57 ods. 4 súd ustanoví maloletému dieťaťu opatrovníka aj vtedy, ak je to potrebné z iných dôvodov a zároveň je to v záujme maloletého dieťaťa. 13. Podľa § 61 ods. 1, 2 zákona č. 36/2005 Z. z. o rodine opatrovník je povinný vykonávať svoju funkciu v záujme maloletého dieťaťa. Súd vymedzí rozsah práv a povinností opatrovníka tak, aby bol splnený účel, na ktorý bol opatrovník ustanovený, a aby boli dostatočne chránené záujmy maloletého dieťaťa. 14. Neodkladné opatrenie nariadené, či už pred začatím konania vo veci samej alebo po jeho začatí je jedným zo zabezpečovacích inštitútov v civilnom procese a jeho zabezpečovacia funkcia sa prejavuje najmä v schopnosti zabrániť dočasnou a provizórnou úpravu nepriaznivým následkom, ktoré by mohli pred začatím konania alebo už v začatom konaní nastať. Pri nariaďovaní neodkladného opatrenia prevláda požiadavka rýchlosti nad požiadavkou úplnosti skutkových zistení. V dôsledku toho súd nezisťuje všetky tie skutočnosti, ktoré má mať zistené pred vydaním konečného rozhodnutia. Skutočnosti, z ktorých sa vyvodzuje dôvodnosť nariadenia neodkladného opatrenia, nemusia byť preukázané dôkazmi. Zákon z tohto dôvodu ani nepredpokladá, že by pri rozhodovaní o neodkladnom opatrení mal súd vykonávať dokazovanie. Pre nariadenie neodkladného opatrenia je postačujúce, pokiaľ sú okolnosti, z ktorých sa vyvodzuje opodstatnenosť na toto dočasné opatrenie, aspoň osvedčené. Miera osvedčenia sa riadi danou situáciou, najmä naliehavosťou jej riešenia. Dôvodom na nariadenie neodkladného opatrenia vo veci starostlivosti súdu o maloletých je skutočnosť, že to vyžaduje záujem maloletého dieťaťa. Záujem maloletého je jedným z predpokladov, na základe ktorých môže súd nariadiť neodkladné opatrenie. 15. Vychádzajúc zo skutkových zistení z návrhu na nariadenie neodkladného opatrenia a po prešetrení pomerov u navrhovateľa spojeného s výsluchom maloletého, súd rozhodol tak ako je uvedené vo výrokovej časti uznesenia. Aktuálne sa maloletý na území Slovenskej republiky nachádza po právnej stránke bez akejkoľvek osoby, ktorá by zabezpečovala starostlivosť, výchovu, výživu a iné práva a povinnosti vo vzťahu k nemu. Na území Slovenskej republiky sa tak nenachádza osoba, ktorá by bola oprávnená maloletého zastupovať a konať ako jeho zákonný zástupca. V dôsledku toho je maloletý ohrozený, pretože nie je schopný si na území Slovenskej republiky vybaviť nevyhnutné úradné záležitosti. V záujme zabezpečenia potrieb maloletého a ochrany jeho práv súd nariadil neodkladné opatrenie, ktorým mu podľa § 60 ods. 1 Zákona o rodine ustanovil opatrovníka, ktorý bude môcť zastupovať maloletého v nevyhnutných záležitostiach a bude povinný riadne plniť svoju funkciu. Súd do tejto funkcie ustanovil navrhovateľa, ktorý je štátnym občanom Ukrajiny, podľa výpisu z registra obyvateľov SR má povolený pobyt na území Slovenskej republiky do 9.3.2035 a v súčasnosti maloletému poskytuje osobnú starostlivosť. Navrhovateľ je rodinný priateľ, ktorého maloletý pozná a má v jeho domácnosti vytvorené vhodné podmienky pre uspokojovanie svojich potrieb. Súd zároveň prihliadol pritom aj na názor maloletého vyjadrený zamestnancovi úradu. Na základe uvedeného možno predpokladať, že navrhovateľ bude funkciu opatrovníka vykonávať v záujme maloletého. Súd súčasne vymedzil rozsah práv a povinností opatrovníka tak, aby bol splnený účel, na ktorý bol ustanovený, a aby boli chránené záujmy maloletého dieťaťa. 16. Keďže maloletý sa fakticky nachádza u navrhovateľa, nebolo potrebné začať konanie o výkon rozhodnutia v zmysle § 359 ods. 3 CMP. 17. Súd návrh navrhovateľa na zverenie maloletého do jeho osobnej starostlivosti zamietol, pretože tento považoval za neopodstatnený. Ustanovením opatrovníka a vymedzením práv a povinností je ochrana maloletého na území SR dostatočne zabezpečená, pričom v rámci práv a povinností súd vymedzil aj povinnosť vykonávať osobnú starostlivosť, čo fakticky znamená to isté ako zverenie do osobnej starostlivosti. Uvedené neodkladné opatrenie dostatočne fixuje daný stav, súd časovo neobmedzoval
trvanie neodkladného opatrenia, preto v prípade zániku dôvodov jeho ďalšieho trvania súd rozhodne o jeho zrušení. 18. O trovách neodkladného opatrenia, ktoré je konečným rozhodnutím, súd s poukazom na ustanovenie § 52 Civilného mimosporového poriadku, trovy konania nakoniec účastníkom ani nevznikli. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajský súd v Žiline. Odvolanie sa podáva na Okresný súd Prievidza v troch vyhotoveniach. Odvolanie musí obsahovať okrem všeobecných náležitostí (označenie súdu, ktorému je určené, kto ho robí, ktorej veci sa týka, čo sa ním sleduje, spisovú značku konania, podpis), označenie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha. Uznesenie je vykonateľné jeho doručením (§ 332 ods. 1 CSP).

